เบิร์นเหรียญคืออะไร ?
เบิร์นเหรียญคืออะไร ?
25 เม.ย. 2565

การเบิร์นเหรียญ หรือการเผาเหรียญ คือการลดจำนวนเหรียญออกจากระบบอย่างถาวร โดยปกติแล้วจะทำด้วยการโอนเหรียญไปยัง Wallet ที่ไม่สามารถเอาเหรียญกลับคืนมาได้ เป็นการสร้าง “ภาวะเงินฝืด” ให้กับคริปโทเคอร์เรนซีนั้น ๆ
ซึ่งการเบิร์นเหรียญช่วยเพิ่มมูลค่าให้กับเหรียญ เนื่องจากจำนวนเหรียญลดลง แต่ความต้องการยังเท่าเดิม ราคาจึงเพิ่มขึ้น เป็นไปตามกลไกอุปสงค์และอุปทาน
บางเหรียญมีการเบิร์นเหรียญประจำ เพราะต้องการสร้างความเชื่อมั่นให้แก่นักลงทุนว่าซัปพลายในอนาคตของเหรียญจะยังคงหดตัวต่อไป เหมาะแก่การถือในฐานะ “สินทรัพย์ที่เก็บรักษามูลค่าได้”
ตัวอย่างการเบิร์นเหรียญ เช่น เดือนสิงหาคม ปี 2564 Bitkub ได้ประกาศเบิร์นเหรียญ KUB ในระบบทิ้งไป 89% หรือลดจำนวนเหรียญเหลือเพียง 110 ล้านเหรียญ จากจำนวนทั้งหมด 1,000 ล้านเหรียญ
หรือเหรียญ BNB ที่ทุก ๆ 3 เดือน ทาง Binance จะนำ 20% ของกำไรของบริษัทมาซื้อเหรียญคืน แล้วเอาไปเบิร์นเหรียญทิ้ง
สุดท้ายแม้ว่าการเบิร์นเหรียญจะช่วยเพิ่มมูลค่าให้กับเหรียญ แต่ไม่ได้หมายความว่าราคาเหรียญจะเพิ่มขึ้นทันทีหลังจากเบิร์นเหรียญเสร็จ เพราะบางครั้งราคาก็อาจสะท้อนข่าวไปก่อนแล้ว